Nog vier cholera-gevalle aangemeldDie Jukskeirivier (Foto: GULSHAN KHAN/AFP) Die departement van gesondheid het bevestig dat vier nuwe cholera-gevalle in Gauteng aangemeld is. Dit bring die aantal positiewe gevalle op tien te staan, met een sterfte. Volgens Foster Mohale, woordvoerder van die departement, is al die nuwe gevalle individue wat oor die laaste paar weke in riviere in die provinsie gedoop is. ŉ Egpaar van Diepsloot is op 21 Maart in die Helen Joseph-hospitaal opgeneem met akute diarree en erge dehidrasie. Hulle is op 18 Maart saam met ses ander mense in die Jukskeirivier gedoop en het ŉ paar dae later begin siek raak. ŉ 50-jarige vrou, die pastoor wat die egpaar in die Jukskeirivier gedoop het, het ook positief getoets. ŉ Tienjarige meisie van Katlehong is op 19 Maart met dieselfde simptome in die Mpilweni-hospitaal opgeneem. Haar ma is ŉ paar dae vantevore in ŉ ander hospitaal opgeneem en vir verskillende gesondheidstoestande behandel. Sy is in die hospitaal oorlede. Daar is nie aanvanklik vermoed dat sy dalk weens cholera gesterf het nie en is geen stoelgangmonsters is geneem vir ontleding nie. Daar is vasgestel dat die meisie en haar ma ŉ week vroeër saam met ander kerklidmate in die Kliprivier gedoop is. Al vier pasiënte sterk tuis aan en is in ŉ stabiele toestand, het Mohale gesê. Monsters van die Jukskeirivier en die Kliprivier sal vir ontleding geneem word om vas te stel of die water wel met cholera besmet is, en die departement sal die resultate bekend maak sodra dit beskikbaar is. ŉ Reaksiespan van die departement gaan intussen voort met kontakopsporing in die geaffekteerde gemeenskappe. Intussen word die inwoners versoek om nie onbehandelde water van vloeiende riviere en damme te drink of te gebruik om kos mee voor te berei nie. Diegene wat simptome soortgelyk aan dié van cholera ervaar, word versoek om so gou moontlik mediese hulp te kry.